khistorydata/jeongjo-sjw-relations huggingface dataset:
정조 16년
傳于李翼晉曰刑曹參判聞有實病許遞今日政差出
정조 16년
再政以李洪載爲刑曹參判
정조 16년
傳于李翼晉曰刑曹參判情勢宜欲一遞許遞今日政差出
정조 16년
三政以李亨元爲刑曹參判李羽晉爲副校理
정조 16년
金孝建啓曰新除授副應敎李殷模時在京畿驪州地經筵入番事緊斯速乘馹上來事下諭何如傳曰允
정조 16년
以江原監司尹師國狀啓杆城等邑燒戶民人等蠲減數爻開錄事傳于李翼晉曰竝依狀請施行杆城還接及新接民戶限十年除役其餘條件繡啓回啓當處分此意知悉事回諭
정조 16년
金孝建以吏曹言啓曰今此景慕宮朔祭獻官預差以前參判黃昇源塡差而時無職名令該曹口傳付軍職何如傳曰允
정조 16년
兵曹口傳政事副司直黃昇源
정조 16년
持平沈達漢正言韓致應啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請放逐鄕里罪人金重淳趙德涵亟令王府設鞫嚴問夬施當律措辭見上請柳星漢設鞫嚴問期於得淸夬正邦刑措辭見上請承款後物故罪人九宗亟施孥籍之典措辭見上答曰不允
정조 16년
持平沈達漢啓曰請爲奴罪人河翼龍亟令王府設鞫得淸夬正王法措辭見上請前掌令柳施以遠竄之典措辭見上請伊日憲府諸臺臺臣竝施刊削之典措辭見上請秋曹罪人柳師文亟命王府設鞫嚴問期於得情夬正王法措辭見上答曰不允
정조 16년
正言韓致應啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請秋曹罪人柳師文亟令王府設鞫嚴問夬正典刑措辭見上答曰不允
정조 16년
行副司直李洪載疏曰伏以臣卽伏見司諫柳雲羽之疏有逆賊九宗除邑銓官譴罷之請臣於年前待罪選部也九賊之固城首擬果出於臣手矣臣於此賊旣未能手剮口臠憂憤痛裂如不欲生之中臺章之聲罪嚴重下語深緊臣驚惶崩迫直欲剚腹而不可得也嘻噫痛矣九宗之逆實是今古所未聞天地所不容其所包藏之窮凶絶悖雖不能逆覩於未然苟使臣少有鑑識辨別淑慝則如此凶醜豈或擧似於銓注也哉蓋此賊臺省郞署曾已屢經故臣昏憒迷闇有眼無珠至以百里之任率爾檢擬今者逆節畢露神人共憤凡所以懲惡於此賊者無所不用其極則臣之向時政注到今追惟心骨俱顫驚痛憤惋百倍他人而論厥罪負萬殞難贖今於公議之峻發臣固悔服之不暇而因一行政之妄率遽加以護黨掩惡之目實非始慮之攸及臣之有罪無罪有天日之鑑臨下有一世之耳目臣何敢費辭多辯重犯縱恣之誅乎伏乞聖明亟賜重勘以昭法紀以謝人言焉臣待罪憲職爲日稍久而忱誠淺薄未能格天九賊孥戮星賊拿鞫一日二日尙此稽遲以致有師文詬天罵日之變至登諫疏而臣於是時亦居臺職褎如充耳未卽聲討苟究其罪豈後於秋曹京兆之臣哉此又臣驚惋懍蹙日夕俟罪者也噫師文以劇逆應坐之類少無畏縮之意益肆凶悖之口實是千古所無之極變此莫非星九兩賊應行之典至今未擧王綱日墜倫彝漸斁而然兩賊懲討之擧尤不容晷刻暫緩而猶復上下相持伈泄度日則又不知更出何樣變怪思之及此益不勝凜然而心寒也伏願殿下廓揮乾斷亟從三司之請焉臣於訟罪之章何敢妄有論說而纔遞言職忠憤益激玆敢冒死附陳惟聖明察其思而恕其僭千萬幸甚答曰省疏具悉不允人言太欠稱停卿其勿辭行公
정조 16년
大司諫金履禧疏曰伏以世變屢生亂逆滔天而天討不行君讎莫雪嗚呼今日此何等時臣欲言而涕先下欲書而骨自顫誠不忍發之言語形諸文字而若以其不忍之故終於不言不思所以沬飮致討則是豈主辱臣死之義哉噫嘻痛矣星九兩賊之變其所由來者蓋漸矣始於魯禧諸賊之醞釀轉以爲麟謙之凶圖又轉而爲夏恭之劇賊傳神護法一串貫來梟音不悛獍肚相連至於今日而兩賊又出矣噫彼星漢之凶疏全篇指意至妖極憯而其上款云云設爲然疑肆犯不敢道不忍言之地顯售其詬罵之凶計卽此一款便渠斷案而此猶不足率倡隨駕之故例則謂以褻近而有若古無而今有將臣選勝之宴游則謂以禁苑而必欲傳訛而惑衆究厥心腸果將何爲又況在家對客肆發罔測之說至登於憲啓則此實從古亂逆之所未有也今日廷臣忍與此賊共戴一天已至多日此何人理此何臣分思之及此直欲無生而殿下一味寬貸使之尙今晏然於地上往古來今寧有是理如是之故逆如九宗妖如九宗者乃敢接踵而起恣其跳踉珠丘咫尺故不下乘是何等窮凶絶悖之極惡大逆而王府之輸款帳殿之納招少不顧憚一節凶於一節非特口不忍言抑亦耳不忍聞環東土含生之倫孰不欲卽地剮磔少洩神人之憤而未及顯戮遽致徑斃政宜戮其屍瀦其宅使其凶種逆孼劓殄無遺之不暇乃殿下尙靳一兪之命只從聖國之列殿下雖以先大王受敎爲敎而先王之法固當遵守而殿下旣以先王之心爲心則爲重法爲輕豈可徒守法而少忽於遵先王之心乎嗚呼星賊懲討是何等大論方其大小齊聲之時苟有一分臣節者莫不沬血張膽誓不俱生而惟彼逆九始旣居在隣比莫掩綢繆之情節未乃佯托顚狂敢售規避之凶計自判永作廢棄之物欲逭先治黨與之誅其爲計吁亦至妖且慝矣以是推之則星九兩賊其一而二二而一也逆九雖已徑斃未及窮覈而獨星賊尙存則逆九之端緖政宜究得於星賊豈可徒事玩揭迄未究意使旣晦之義理無時可明旣墜之倫綱無地可扶也哉我殿下治逆之法大抵付之寬典故王章不行人紀不立亂逆之徒無所懲畏又不知幾箇星九潛伏於冥冥之中豈不懍然而寒心哉伏願殿下淵然遠覽廓揮乾斷亟施逆九孥戮之典仍命設鞫星賊夬正王法以絶亂賊之萌焉至若師文詬罵天日之狀至發諫長之疏渠是劇賊之父也劇賊行將伏法則渠自在應坐之中而乃敢爲此有子若星漢有父若師文何其一室之內生出此二劇賊也究其所犯萬剮猶輕臣謂師文亦令嚴鞫取服明正典刑斷不可已也臣急於請討雖不敢贅陳他說而比來偸竊之患無論京外在在狼藉甚至於明火之賊種種闖發臣新從鄕外來聞沿路所傳則湖中爲尤甚而討捕之臣恬不警念若此則年前畿邑嘯聚之患安知其不復作耶臣謂嚴飭京外討捕之臣另念戢盜之方俾無滋蔓之患宜矣仍伏念臣癃病將死之一未冷尸耳適在鄕廬之時承宣秋曹除旨聯翩而皆以在外特蒙恩遞不勝惶悚而此際家眷方有拘忌之疾傍無他人身自救療仄聞亂逆疊出不敢偃處鄕里聞卽登程來伏私次而忽伏奉薇垣除命其在沐浴之義敢不竭蹶趨承而入肅淸禁斷無其望謹此淸齋越宿隨牌陳章有臣如此生不如死伏乞天地父母曲垂諒察亟命鐫遞臣職以安微分不勝幸甚省疏具悉不允緝盜事爾言甚是若此則設置捕將將焉用哉爲先從重推考令廟堂嚴飭若無刮目之效則將臣草記論勘校屬嚴繩外邑之不嚴緝盜亦由於營將怠忽之致嚴飭諸道一有循襲之弊各令兵使爲先拿致營門決棍懲礪或狀請罷拿至於湖西之尤不勤爾言又如此令兵使査出最劣者拿致決棍後狀聞事分付爾其勿辭察職
정조 16년
敎開宗立敎普照法眼廣濟功德翊命熙運東方第一大法師無學大師書王若曰法輪廣轉卜九五之昌期華誥遙宣鎭三千之大界疇非大雄大慈之力吾知不生不滅者心粵聖祖肇造我家賴尊師默贊洪業寶籙凝鼎發昔夢於興龍土窟班荊拭慧眼於靈鷲須看雪峯之下寺曰釋王是識草昧之中功最開國適宗伯之自北奇曠感於專祠舊址依然尙想趺坐之日遺像宛在遂副頂香之誠有漏衆生聽此第一法號無量功德長護於萬宏基故玆敎示想宜知悉知製敎臣李秉模製進
정조 16년
壬子閏四月二十六日卯時上御誠正閣下直守令入侍時右承旨金履翼左副承旨李濟萬假注書尹益烈記注官金良倜承膺祚淸河縣監南命寬咸悅縣監趙鎭坤以次進伏訖上曰守令進前可也命寬鎭坤等以次進前奏職姓名及七事上命宣諭訖命守令先退上曰江原道慰諭御史入侍賤臣承命出與洪大協偕入進伏上曰燒戶之民情何如大協曰今番國家顧恤之典蠲減之澤至矣盡矣故大小民人等自有家藏包穀等物而至於小殘獨戶所燒不過草屋數三間而今番所得比之所燒不啻四五倍矣上曰還集在何時耶大協曰已還集及秋後還集者已悉於書啓而大抵流離各處者十年之間已爲着根不願還歸者太半雖以洪川一邑言之十九人中願來者只是一人則推此可知此後渠輩産業漸不如今則似或還來而他邑之民亦皆聞風而來矣上曰他邑民之皆聞風來者亦好矣大協曰永興流民亦已聞風而來矣上曰若已來居則其在信令之道接濟之策果皆如意否大協曰依筵敎凡百蠲減限以三年已成一通節目付之本郡一通則在巡營營邑自當擧行寧有不如意之理乎上曰戶錢何以則好耶大協曰戶錢誠難支之弊矣上曰非戶錢有他道理耶大協曰民願京作貢矣上曰江陵還弊何如大協曰六面一百五十統合三十餘戶而以統分給故一戶小不下十餘石而其弊不些矣上曰火稅何以三十兩酌定否大協曰詳定元來一結三十兩而甚至於里徵族徵故殘民誠難堪矣上曰持此書啓及冊子與杆城前郡守李源就于大臣相議後草記以奏可也大協曰三邑燒戶中杆城民人等處帖給營錢道臣旣已狀聞故依下敎入於給代中而其外襄陽高城燒戶亦各各給一兩錢而道臣旣不狀聞故前後狀啓及書啓中不爲擧論矣歸時聞道臣言則似當一體入於給代條中云云故敢此仰達矣上曰一體給代事令廟堂分付可也出擧條大協曰臣往來之路歷入原州聞本邑鄕憲則依嶺南之安東事擇其一鄕之有地閥者名之曰鄕都有司鄕任之黜陟先稟於鄕都有司然後告官家矣近年以來法久弊生成一戰場不勝紛紜且都有司因一微事或有辭單之擧則稱以薦出自官設一茶啖竝與六房下隷而往待有司之家則其下輩之討食民間誠一苦弊此亦不可不念而最是鄕戰之由此而起實爲一州之痼弊他邑之所無亟令廟堂行關本道使之永爲革罷無敢更襲前規似好故敢此仰達矣上曰依爲之出擧條大協曰今番奉命下去之路聞關東道臣言則長安寺其間已始修改畢役在來月而其中化主僧人卄一名各率工匠分掌各寮舍財力之不足者自願擔當以至大役之得完其竭力效誠宜有賞加之事且營校及邑校各一人以看役三年往留其勞不少亦有木手及都監僧五人合七人若或一體施賞則實爲酬勞之典而事係寺役不敢遽然狀請云大抵本寺卽緩急可恃之地其效勞化主僧卄一人及營校邑校木手都監僧等七人若分輕重施賞則實爲激勸之政故敢此仰達矣上曰營邑校化主僧賞加木手及都監僧帖加可也出擧條命退出履翼曰有所仰達事矣上曰何事乎履翼曰秋判俄來院中以爲昨日南部手本有一凶悖之漢敢發不敢萌諸心發諸口之言而當其肆發凶言之時街路皆見之云故京兆因其手本移報秋曹而秋判昨夜往見大臣而議之今欲請對恐致張大欲令臣等微稟故敢此仰達矣上曰此不過無識常漢輩酗酒之致方其酗酒也何言之不道耶秋判之深夜馳往驚動大臣甚屑越矣此不足自上處分之事秋曹自可治之置之可也命退承史以次退出
정조 16년
壬子閏四月二十六日辰時上御重熙堂同副承旨入侍時同副承旨金孝建記事官李海淸記注官承膺祚記事官徐有榘以次進伏訖上命書傳敎曰當該漢城府堂郞之以文報去來屑越莫甚削職刑曹堂上之言於政院亦甚未安當該判堂罷職亞三堂遞差命退承史以次退出
정조 16년
行都承旨李祖源坐左承旨林濟遠坐直右承旨未差左副承旨未差右副承旨李翼晉坐同副承旨金孝建坐直注書李海淸仕直一員未差假注書尹益烈仕事變假注書任㸁仕
정조 16년
藥房都提調洪樂性提調鄭昌順副提調李祖源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道王大妃殿惠慶宮中宮殿藥房口傳問安答曰知道
정조 16년
金孝建啓曰來初一日輪對日次矣敢稟傳曰爲之
정조 16년
金孝建啓曰卿宰除職後翌日肅拜敎旨未及按寶則肅單無得捧入事已有定式矣昨日刑曹參判李亨元除拜在於寶還納之後故敎旨未及安寶而今日徑先出肅事甚疎忽推考臣之矇然捧入不勝惶恐而吏曹之初不知委通禮院之不卽來告誠極駭然吏曹當該堂上亦爲推考該曹及該院官員所當重勘而本院請推之外無他可施之罰何以爲之敢稟傳曰允爾則推考吏郞及引儀拿處申飭未久又有此犯科此亦紀綱所在行首引儀令該府嚴處可也
정조 16년
金孝建啓曰兵曹亞堂郞官自憲府發緘取招以啓事命下而大司憲鄭好仁未肅拜掌令金星甲在外執義及掌令一員持平一員俱未差無以備員擧行何以爲之敢稟傳曰未差之代政官牌招開政差出
정조 16년
金孝建啓曰玉堂上下番俱空已至多日事甚未安今日政新除授玉堂待下批牌招入直何如傳曰允
정조 16년
金孝建啓曰兵曹亞堂及郞官自憲府發緘取招以啓事命下矣今日政新除授憲府諸臺待下批竝卽牌招未肅拜大司憲一體牌招以爲擧行之地何如傳曰允都憲聞有情勢許遞
정조 16년
傳于李翼晉曰煩稟承旨遞差當該銓堂推考政色執吏令攸司從重科治
정조 16년
李翼晉以備邊司言啓曰卽見慶尙監司鄭大容啓本則以爲稅船護送地方官之不用心臭載者堂上及侍從罷職堂下決杖而南海縣令金宗洙特蒙恩資今爲堂上決杖一款不敢擅便請令廟堂稟處矣南海縣令金宗洙旣已陞資則例不當決杖依法典罷職何如傳曰允
정조 16년
有政吏批判書金履素在外參判金憙進參議未差承旨金孝建進啓曰判書金履素在外參議未差小臣獨政未安何以爲之敢稟傳曰仍爲之以權恢爲執義鄭景祚爲掌令朴載淳爲持平李普天爲副校理宋翼孝爲修撰徐浩修爲弘文提學李福源爲司譯都提調徐有隣爲社稷提調金思穆爲司譯提調李敏輔爲典醫提調申思運爲瓦署提調宋俊載爲兵曹佐郞李元祥爲南海縣令金尙翕爲崇靈殿參奉趙宗鉉爲大司憲
정조 16년
兵批判書李秉模病參判李鎭復入直進參議李喆模病參知申獻朝病承旨李翼晉進副司直洪明浩李洪載尹東晩副司果李明淵以上竝單付
정조 16년
林濟遠啓曰右副承旨李翼晉陳疏徑出伴直無人同副承旨金孝建牌招入直何如傳曰允
정조 16년
傳于林濟遠曰坐直承旨與嶺南疏儒入侍
정조 16년
李祖源以內醫院都提調提調意啓曰前內醫李周憲御醫陞差事命下矣令該曹口傳付軍職冠帶常仕何如傳曰允
정조 16년
李翼晉以兵曹言啓曰本曹佐郞李明淵身病猝重屢度呈狀乞遞宿衛重地不可久曠今姑改差何如傳曰允
정조 16년
持平沈達漢正言嚴耆啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情請夏賊子女亟施顯戮之典斗恭親應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請放逐鄕里罪人金重淳趙德涵亟令王府設鞫嚴問夬施當律請柳星漢設鞫嚴問期於得情夬正邦刑請承款後物故罪人九宗亟施孥籍之典措辭見上答兩司曰不允
정조 16년
持平沈達漢啓曰請爲奴罪人河翼龍亟令王府設鞫得情夬正王法請前掌令柳施以遠竄之典請伊日憲府諸臺臺臣竝施刊削之典請秋曹罪人柳師文亟命王府設鞫嚴問期於得情夬正王法左副承旨李濟萬本以寒微鄙瑣之類釋褐以後其所踐歷罔非踰分非但物情之沸騰人言之唾罵又有目下萬萬駭惋者向爲騎曹參議入直時逆賊九宗金吾㝡初供草取來於未及上徹之前手執細看顯有爲逆九嗟咄愛惜之意時適本曹亞堂與郞官同席鼎坐竝皆目擊而其所草供旣非謄本又非吏書此必罪囚手自寫出而與之相議者大抵九宗陵所不下馬之事有耳皆聞擧國齊憤方將明目切齒聲討不暇之際彼李濟萬者相與爛熳綢繆得見他人所不得見之囚供而顧憐之慨惜之則其心期之交通段絡之相連畢露無餘矣況逆九之負犯已極罔赦罪名何等莫重而渠在禁直衆目所覩之地小無驚痛憤惋之意的有親密往來之跡當此劇逆窩窟黨與嚴覈之日其與之文字往復聲氣相通之類不可仍置請李濟萬亟命王府爲先嚴治黨逆之罪仍施屛裔之典答府曰不允李濟萬事誠如爾言萬萬無狀爾旣以亞堂與郞官開坐目見云不可付之過去風聞李濟萬爲先令該府嚴囚嚴問捧招以聞所謂開坐之亞堂郞官卽令政院各捧自首現告後仍自憲府發緘取招以啓可也
정조 16년
正言嚴耆啓曰請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請秋曹罪人柳師文亟令王府設鞫嚴問夬正典刑措辭見上答院曰不允
정조 16년
前修撰金翰東疏曰伏以義理日晦亂逆層生亘古今所未有之凶賊如星漢九宗接跡而起公肆悖口敢逞凶肚是豈今日臣子之所忍言所忍聞者哉臣跧伏鄕廬晩始聞知不勝忠憤搢紳章甫相率踰嶺瀝血呼籲冀徹天聽矣治疏將上則太學掌議多般推托不許謹悉喉院以無太學謹悉又爲推諉屢次往復終不捧入蓋嶺中搢紳若而人竊附於一道士論以章甫疏頭故也噫主辱臣死秉彝所同而臣等此疏到處見阻今日義理之晦塞胡至此極臣目見一道多士之徊遑抑鬱無路上聞憂慨之至敢控短章仰暴微悃伏乞聖明府察輿情亟命捧入仍治臣瀆擾之罪千萬幸甚答曰省疏具悉矣
정조 16년
壬子閏四月二十七日卯時上御誠正閣藥房入診入侍時都提調洪樂性提調鄭昌順副提調李祖源假注書尹益烈記注官金良倜承膺祚待敎徐有榘醫官金光國李敬培金順行李惟鑑以次進伏訖樂性曰聖體若何上曰一樣矣王大妃殿氣候若何上曰一樣矣惠慶宮氣候若何上曰一儀矣元子宮氣候若何上曰善過矣樂性曰諸醫皆來待入診何如上曰置之樂性曰近日朝晝異候日氣不調元子宮輔養之道不可不審愼矣上曰然矣昌順曰惠慶宮進服湯劑所入人蔘無好品誠悶迫矣名雖羅蔘而半是家蔘價高而品劣何以則爲好耶上曰江蔘中擇其好品封入可也樂性曰診筵異於朝筵煩奏極涉惶悚而一自九賊之出後憤惋之忱弸結于中敢此仰達矣蓋九宗窮天地亘古今所無之逆而未施街上之律遽致獄中之斃輿情益激愈久而愈切伏願淵然深思亟允庭臣三司之請焉昌順曰當初治獄不善究覈矣上曰及其兇言之肆發也在下者皆以朱杖亂下兩脅予亦非不知此有先朝受敎而殆同駟不及舌莫知爲而至於此矣樂性曰以此觀之可見輿情之直欲磔臠而國人之皆曰可殺矣上曰且其面貌觀之是怪物也聞是弘离之孫云然否昌順曰然矣上曰弘离以掌通之人至擬諫長而迫於黨人多所駁擊矣昌順曰南九萬吳道一皆慘被其誣駁矣上曰辛巳之獄李世白實主之而弘离附其餘論爲先鋒而倡之矣今於百年之後其孫於本陵又有此事誠異矣上曰九宗之子可謂窮凶極惡之漢矣聞其父逮捕之後待於金吾門外酒肉狼藉招朋引類自同無故之人云此豈渠飮酒食肉之日乎以此推之可謂無所不爲矣上曰星漢之父年今幾何樂性曰未能詳知矣上曰聞是武族而自古以武種而登文科者類多弊端以今番疏觀之渠豈敢發諸口之事乎昌順曰以其疏觀之非疎逖之人所可辦得必覈窩窟根柢宜矣上曰然則根柢有之云耶昌順曰必有之矣上曰右相事非矣向來待命啓辭誠怪駭矣初以爲無窩窟根柢翌日之箚請覈窩窟根柢者非但前後逕庭若賜箚批則其後事將何以爲之耶是故不得賜批矣且待命之日不顧具瞻之重擔舁出去云雖是過於用心而外論或以爲大臣則爲劉伶太白搢紳則爲魑魅魍魎此豈非朝廷之羞乎予欲以史官敦諭矣聞史官迎接亦難强爲云仍置之卿若見之爲傳筵敎也樂性曰臣旣未出入逢着無路矣上曰雖以書報必傳之上曰所謂搢紳疏之以魑魅魍魎自居者誠過矣近來義理晦塞人心陷溺殆同夏禹之時人神雜糅故特引鑄鼎象物魑魅魍魎莫逃其形之意向於右相譴罷之批以大體言之予豈以在庭搢紳比之魑魅魍魎而然乎大抵近歲以來凶逆偏出於出處故自疑自懼之心不是異事而以魑魅魍魎自居者不亦過乎其疏語都釋絲綸之志有若策文之對逐條謂以長夜昏衢秉燭隨之者豈非魑魅魍魎之自居乎樂性曰旣曰秉燭隨之則似不爲魑魅魍魎矣上曰然則然矣樂性曰譯院事務樍年委滯誠甚可悶而以臣癃病昏耗萬無試取之望且提調與敎授近以情勢不得行公竝與祿取才等事未免過等廢閣亦屬可念臣之前後筵懇非敢爲占便之計也緣臣衰病使一院公事毋論大小一直瘝曠尤切惶悶冀蒙體諒之恩敢此仰達矣上曰卿之陳懇若此許副有情勢提調及敎授許遞可也出擧條樂性曰臣奏對稍久似有不逮之意矣上曰退出可也命司謁扶腋而出上曰慰諭御史洪大協前杆城郡守李源入侍可也賤臣承命出與之偕入大協源等進前上曰大臣草記汝果見之否源曰臣未及見之矣上曰京主人役價之爲弊果何如源曰此等事不可曰弊而方有大弊之釐正者恐不必論矣上曰然矣姑置之好矣上曰乾鳳僧弊何如云耶源曰聞近來無弊云矣上曰結役何爲其煩重耶源曰嶺東土瘠一結之地大如折內二三結之地故其賦納亦似多於他處矣上曰然矣上曰蔘貢旣以十兩作京貢丁未年作貢時何以區處耶其時汝與徐有隣同爲釐正果知之矣源曰京司事臣固未能詳知而槪聞於掌務官處區處云矣上曰軍丁事額數雖多大臣草記以置之爲言旣聞之後何可不念乎他邑移來者亦不可還送以常賑穀加分四百兩給代禁衛保則軍額自可減矣源曰以此給代則可爲二百名之番錢矣上曰番布亦有後錢故不足爲二百名番錢而足可以當一百七八十名番錢矣上曰慶尙道左漕船皆致敗豈成說乎全一倉臭載前古所無不但國計之不成說將何爲之乎昌順祖源等曰聞甚驚駭宜有別般稟處之道矣仍命退諸臣以次退出
정조 16년
壬子閏四月二十七日酉時上御熙政堂坐直承旨與嶺南疏儒江原道慰諭御史前杆城郡守入侍時左承旨林濟遠記事官李海淸假注書尹益烈記注官金良倜承膺祚慰諭御史洪大協前杆城郡守李源以次進伏訖上命海淸益烈曰今日筵敎不忍言不敢道之外毋敢失實詳細記注可也又敎曰疏頭誰也濟遠曰姓名卽李㙖故玉堂李埦之四寸而故敎官光靖之子也仍命濟遠下敎于疏儒曰旣不敢以文字形容李祉永之疏雖不賜批而爾等千里遠來故欲面諭臨殿召見矣疏頭陞殿讀疏可也李㙖進伏敎曰搢紳章甫中知名者各數三人同爲陞殿可也前校理金翰東前掌令成彦檝前持平姜世鷹前正言姜世綸宣惠郞廳李憲儒幼學李敬儒金熙澤金是瓚以次進前上曰儒生等各奏族閥可也敬儒曰臣卽故吏判觀徵之五代孫故參判沃之玄孫故校理萬維之曾孫也熙澤曰臣卽校理熙稷之再從翰東之三從姪也是瓚曰臣卽故司諫贈都承旨坽之六代孫也上命讀疏㙖起伏讀疏訖上掩抑良久敎曰心神無以收拾言語不能接續欲諭而無以爲諭矣又良久上哽咽不成聲欲言而不能言如是者屢矣敎曰心旣抑塞語無次序欲言則恐有傷於遠儒瞻視矣又良久敎曰不忍以文字泚筆故欲面諭而亦豈忍聞爾等之疏乎然而甫等千里裹足萬人聯名且事係莫重予豈可以一見爲難而不賜一言乎若無一言則不但爾等之抑鬱嶺以南幾萬人士將無以解惑但精神迷錯難以盡喩當言其大略矣予之含哀忍痛者已經三十星霜踐位行禮亦近一十年許多歲月何日非銜恤之日而旣不敢以義理明言之又不能以刑政夬施之平日讚書非曰學力之有素而至於此事自以爲稍有躬行心得之理數十年講明者卽此個義理也苟使大舜周公易地則未知有何透徹之見而以予識見亦不外乎素所講定者矣誠如爾疏中所云雖罪誅者亦不知其罪之爲何罪則一世之瞻聆後人之傳聞將何以知予本心乎嶺南素稱詩禮列朝所以眷待者異於他道立國以來凡有大義理無不參涉戊申事雖爲一路之羞而此亦出於誤看義理不自知歸於亂逆其時亦多誑惑煽動之輩甚於今日故竟至於誤了一道矣爾等之疏出於義理雖不忍毫分縷析而旣借方寸之地何可無一言乎自有天地以來有君臣父子之倫以予情事豈或有一分掩覆周遮之心而其事則至難言其言則不敢道天下事有經有權權之一字下聖人一等者雖不可遽議於達道而予於此事自有量度稱停者必欲盡言則亦有所不敢寧受天下後世之譏議豈敢盡其說乎尙魯則旣有先朝下敎文女之罪與尙魯一般故踐祚之後一番處分蓋出於大體義理其餘諸賊乙丙之間自干天誅幾皆伏法雖以麟漢處分言之旣在八議之科且其不必知三字便同莫須有等語而竟至置辟者不但以其時罪犯而已麟漢之罪正與復賊一般雖欲言之某年某日事予豈忍言之乎至於禧賊一門之內父子兄弟男女老少至於奴婢之屬無一不伏法者自有誅討以來所未有也此無異漢之三族法矣昔日离筵常有措禧賊爲江充之◆敎禧賊之罪卽此可知以丙申秋罪惡言之稱兵犯闕詬罵天日古或有之而挾匕埋凶皆出於禧賊之家此則千古所未有也麟與禧特其大者其餘可誅可殛者幾皆鋤治矣至於復賊則有浮於麟漢手磔口臠猶屬歇後語每一登筵心骨俱顫豈忍一日對其面乎而手握重兵其徒寔繁有不可遞然處置故多年隱忍竟因事端而用法前後兇逆不得聲罪致討者誠以事在先朝難於爲說故也而竊恐義理因此愈晦矣丙申春獄人或疑之而載翰之爲劇逆已在於一疏之前公行貨賂締結宦寺況其締結者卽效忠國來等凶宦而禧魯諸賊之所嘗締結者也百岐鑽刺多般慫慂或以甘言誘說之或以危語恐動之予雖沖年豈不知此輩之陰譎乎將欲仰奏先朝發渠奸情則又敢以廢立等語公肆詬罵渠輩之腸肚不難知也大抵復之一字先大王臣子之所不敢言殺之一字奉朝賀處地之非可提擬設或大行誅討明言不諱則先大王在天之靈雖悅豫於冥冥之中而景慕宮於昭陟降亦豈無怵惕不安之心乎苟如此則予於他日恐無歸拜之顔以親心爲己心則有不得不然者矣載翰輩不但予之罪人卽景慕宮之罪人不但景慕宮之罪人卽先大王之罪人也丙申處分烏可得已乎南中之出道顯者蓋亦起疑於處分外面粗迹專昧本事本意而然爾疏中亦言李彝章趙重晦等事而此人予何可忘之向時旌褒之典不足酬其萬一矣大凡情之所在理亦寓焉理無無情之理情無無理之情予之秉執自以爲不悖於情與理而亦安知事事而合於情理乎近日柳星漢事亦有商量者人君豈有私讎而古亦有君讎國賊之語而星漢罪上款一如麟復之爲予讎與否終未的定故姑不用法者此也李祉永疏中翬晩事似不知本事矣申光綏則用追律而晩則未必與其子同惡若以時相而不可貸則此又有不然者何異於益男之只論金領府乎翬良請鞫羅賊之箚言人之所不言亦可以見其心而辛巳秋非此人則事將不測矣予之本意除非讎賊則不欲追論於身後矣羅賊設鞫之前已得凶書於掖庭盤問之時搜出一款無闕於金吾郞矣三浦張忛卽陽澤麟漢等所爲而皆已伏法祉永亦何以盡知其時事耶予亦不能盡詳也如四五十歲以下後生少輩無怪其不知也人旣不敢言人又不忍提誠恐歲月寢遠義理愈晦百世之下不知予之本心矣故近於諸臣章奏之提說不忍聞不敢言處不能使之勿爲者此誠萬不獲已而然或者以爲麟漢無不必知之說善復若或先斃則將無以正其罪此說似近而亦有不然者麟漢雖無乙未負犯豈無處分之道善復亦何待其自斃乎嶺南卽國家根本之地緩急有所恃予之望於嶺南者非比他道矣子之本意大略如此爾須以予之本意歸語一路人士可也㙖起伏奏曰臣等以遐土賤品抱此義理父兄師友之間講磨有素忍痛含冤三十年如一日而老而死者亦已多矣臣等今行若伸義理則將以歸告於乃父乃兄之廟而及承聖敎又不勝臆塞矣太淸無損於陰翳日月無關於螮蝀殿下之夬伸義理顧何傷於先朝處分乎里克之誅不以其罪故春秋書其官不以罪罪之則大抵與不罪等矣上曰陰翳雖無損螮蝀雖無關而語及太淸與日月則已有所不敢矣仍命濟遠書疏批命進在庭搢紳章甫於殿陛宣批訖命先退又命敦化門東挾留門疏儒出送而分付巡邏營及左右巡廳疏儒犯夜勿禁命洪大協李源進前上曰東民懸望之情不可不念特召爾等而欲問之今夜鼓已深神思不逮難以酬酢爾等姑爲退去更議大臣後來待可也仍命退諸臣以次退出
정조 16년
行都承旨李祖源坐直行左承旨李集斗牌不進右承旨林濟遠坐左副承旨李百亨坐直右副承旨李翼晉坐同副承旨金孝建坐注書李海淸仕一員未差假注書尹益烈仕直事變假注書任㸁仕
정조 16년
李祖源啓曰修撰宋翼孝時在京畿永平地經筵入番事緊斯速乘馹上來事下諭何如傳曰允
정조 16년
李祖源啓曰今此端午帖製述官中時無職名人令該曹口傳付軍職何如傳曰允
정조 16년
李翼晉啓曰左副承旨李濟萬嚴囚事命下矣依定式遞差傳旨捧入之意敢啓傳曰知道
정조 16년
傳于金孝建曰同副承旨與來待諸臣入侍
정조 16년
李祖源啓曰副校理李普天牌不進罷職傳旨今方捧入而校理尹光普林道浩疏批未下副應敎李殷模修撰宋翼孝李義駿俱在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
有政吏批判書金履素在外參判金憙進參議未差左承旨林濟遠進啓曰判書金履素在外參議未差小臣獨政未安何以爲之敢稟傳曰仍爲之以李集斗李百亨爲承旨金翰東爲副校理李顯默爲副修撰柳匡天爲宗簿正
정조 16년
李祖源啓曰副校理金翰東副修撰李顯默牌不進罷職傳旨今方捧入而副應敎李殷模修撰李義駿宋翼孝在外校理尹光普林道浩疏批未下玉堂上下番俱空已至多日事甚未安未差之代今日政差出待下批仍卽牌招入直何如傳曰允
정조 16년
再政以李魯述爲副校理權坪爲修撰姜忱爲司成鄭東敎爲戶曹正郞韓翼商爲南部令金履翼爲忠淸監司林泰遠爲昌原府使李最源爲密陽府使李迪爲舒川郡守任長源爲庇仁縣監
정조 16년
三政韓文洪爲司僕主簿李世胤爲積城縣監
정조 16년
四政趙廷瓛爲社稷令
정조 16년
兵批判書李秉模進參判李鎭復病參議李喆模病參知申獻朝入直左副承旨李百亨進副司直鄭好仁金履翼竝單付以徐有防爲都摠管趙心泰爲訓鍊都正黃海雲爲馬梁僉使黃致郁爲龜山僉使朴廷赫爲薪智島萬戶
정조 16년
李祖源啓曰新除授行左承旨李集斗左副承旨李百亨牌招察任何如傳曰允
정조 16년
以副校理金翰東副修撰李顯默牌不進罷職傳旨傳于李祖源曰只推
정조 16년
以全羅右水使李恒林狀啓康津縣監洪秉臣松田不能禁斫之失令廟堂稟虛薪智萬戶李盛春松田失火不報之罪爲先罷黜臣到任未幾有此奸民之冒犯不勝惶恐待罪事傳于李百亨曰爾則到任屬耳勿待罪事回諭
정조 16년
李百亨以備邊司言啓曰頃因禮曹新羅諸王陵寢守護諸節回啓判付內陵卒之闕額聞甚駭然令廟堂取考本府京納軍布身布中守陵戶除結役布使之移屬守護陵在同崗者亦不必各定竝以此意知悉擧行後草記事命下矣本府京納役名中寺奴最多故良軍如不足則以寺奴充代之意行會該道矣卽見慶尙監司鄭大容所報則以爲新羅諸王陵守護軍以寺奴中各三戶除其貢布各別擇定而前定軍卒不必代定只就闕額塡充專意守護爲辭而成冊內新羅始祖王陵南海王陵儒理王陵婆娑王陵在同崗前定良人一名新定寺奴二名脫解王陵前定良人一名新定寺奴二名味鄒王陵前定良人一名新定寺奴二名奈勿王陵前定良人一名新定寺奴二名法興王陵新定寺奴三名眞興王陵眞智王陵文聖王陵憲安王陵在同岡新定寺奴三名眞平王陵前定良人一名新定寺奴二名善德王陵前定良人一名新定寺奴二名太宗武烈王陵前定良人一名新定寺奴二名新武王陵前定良人二名新定寺奴一名孝昭王陵聖德王陵在同崗前定良人一名新定寺奴二名景德王陵新定寺奴三名憲德王陵前定良人三名憲康王陵定康王陵在同崗前定良人一名新定寺奴二名孝恭王陵前定良人一名新定寺奴二名景哀王陵新定寺奴三名興德王陵前定良人二名新定寺奴一名僖康王陵閔哀王陵在同崗新定寺奴三名文武王陵前定良人一名新定寺奴二名合五十七名矣所謂良人亦必有役而所報中不爲枚擧竝與寺奴一體除其役布使之專意守護此後則一依此例隨闕隨代每歲末修報本司事更爲嚴飭之意敢啓傳曰知道
정조 16년
李百亨以備邊司言啓曰因杆城等三邑慰諭御史洪大協書啓有草記稟處之命矣取見其書啓則其一以營主人役價收斂海戶之弊也嶺東海夫之弊纔因特敎行大釐革之政此等些少餘存今不必更論其一杆城補蔘價錢一千六百七十一兩零戶斂之弊也關東補蔘無邑不弊今於杆城一邑難以着手而第其戶數都是二千二十戶此至少之邑也曾前十兩蔘雖作京貢所餘十六兩以其邑戶之摠較之不可謂不多且聖意特遣繡衣必欲矯其宿弊使民還集而繡衣書啓以海驛僧諸戶亦不免同入於戶錢之科縷縷說弊在朝家軫恤之政不宜一例防塞然任土之貢不可全廢就貢蔘十六兩之中以其十兩作爲京貢六兩以本蔘使之上納則所謂添價戶錢雖拔去海驛僧三色戶斂立減數當過其半於杆民豈不爲大惠乎第念十兩蔘若令京作貢則朝家添給當爲四百兩此則以常賑耗條從優劃出以備一年所添四百兩之數而其贏餘之耗上生耗者限以幾年一年所剩可以作四百兩之錢然後最初劃出之穀依其數還報常賑廳實爲在公無失在民爲惠此原州有已例矣其數爻多寡年條久近所當令道臣另加商量更爲狀聞而第念丁未本邑蔘十兩減給時初無添給之事只以原價送于內局以爲帖蔘換用之資今亦依此例自本道直以原定價納于該廳自該廳送于內局其所需用使之一如丁未設施之例則公私兩便無過於此如是區處之後上項所稱常賑耗條作錢四百兩之規不必擧論以此分付道臣恐爲得宜其一乾鳳寺僧弊也昨年釐革實惠旣多今不必更論其一杆城實元結出賦比他邑倍重之弊也朝家爲念賦重戊寅甲辰連次減給卽今所徵元田畓則不下十七兩續田則爲十三兩零嶺東以其上瘠之故前日量田之時一結所定之地較視三南殆過二三結所定以故結役所納以外面驟聞似或太重而其本則亦有委折所云十七兩十三兩未必過多而書啓中旣以所納較他邑不啻過多爲言此亦分付道臣較量列邑田賦本邑果不免過多則其所減給之方具意見量宜狀聞後更爲稟處恐似便好其一杆城各樣軍摠疊役之弊也今以書啓所論觀之疊役痼弊實爲可矜而見今八路郡縣何邑無此弊乎日前北伯狀啓中永興軍保移送他邑之請覆啓防塞不可於此而獨爲下手此則仍舊貫之外恐無他道其一襄陽續田白徵之弊也其所陳廢至爲五十結則小民稱冤固應爾也杆城百結減摠旣在今春則襄民向隅安得不然分付道臣陳廢之果爲幾結更爲摘奸狀聞後稟處爲宜其一原州中軍各別擇差事也本營戢盜之政自來疎虞若依咸興平壤例爲武弁陞資之窠則其所擇人自在其中而但念如是變通其居處儀衛雖不以別般財力有所增加果無所妨乎此亦使道臣量度事勢狀聞後稟處恐似未晩其一原州還穀中唐米五千五百石零作錢之請也穀不宜土民不願受徒爲流來之弊依詳定價發賣待秋相當穀貿充實合便宜依所請許施之意分付道臣其一江陵還上過多及蔘火田白徵之弊也嶺西六面還多之弊旣至於此則三萬七千石內限三分一作錢移送錢不足之邑實爲兩便依所請許施蔘火田每結三十兩收捧賦斂之重何至於此前後三次特減之恩至矣盡矣今何可更論而旣知其隣族勒徵爲第一疾苦則不可不有所軫恤餘存四十一結零內特減二十結其所給代依前以魚鹽稅結錢等條件使之擧行之意分付道臣爲宜其一麟蹄田稅米太作錢上納之請也惟正之供猝難立談間變通與戶判爛熳商議後後日登對時稟處何如傳曰允賑耗四百金之劃付卽公私兩便之事今雖不入於添價便屬杆民口吻中物則以此物救他弊亦一兩便之政最其中難支而切矜者無過於軍役疊徵莫曰牛羊何擇此邑民事正當拔例留心之時旣聞之何可一任其爲弊乎移來摠額之還屬各邑不但移疾有嫌其爲零瑣莫甚孰若快除一營之納乎聞訓局砲保爲一百六十七名云特爲除減而給代與取剩充本事依草記施行事分付該道大抵杆邑流戶之還集比之所料猶甚多幸此必前倅李最源誠心矯救不負前席奏對之意而然豈不可尙似此之人宜有奬勵今日政難治邑陞遷更責來效今番近二百燒戶一望間屋廬依舊入處賴是道伯之勤孜如使邑倅不得其人豈有是也該郡守李在沆待戶口加增令道臣列錄狀聞後卽除陞品邑該邑增戶事方書付案頭以待對掦之勤慢爲道伯守宰者雖欲放忽得乎至於襄陽之各弊亦頗整頓云後益殫心事一體嚴飭之意竝卽行會可也
정조 16년
李百亨以備邊司言啓曰以忠淸監司朴天衡慶尙道左漕倉漕船九隻致敗緣由三度狀啓有竝爲草記稟處之命矣漕轉事目本自申明昨年飭敎何等截嚴而九隻船之一時致敗嶺漕設始後所未有之事春夏風勢之間或不順古豈全無而今年獨有之乎古則能善爲護船今則致許多臭載此莫非法久解弛本道之嚴束他道之護送漸不如前而領運差員又不盡心之致若不從重論勘嗣後之弊不可勝言裝運之時不能猛加團東揆以事面極涉稽忽嶺南道臣從重推考護送差使員及地方官之不爲殫心任其盲進以致掌內覆役之如是數多者有護送之名而無護送之實可以知之事之可駭莫此爲甚左漕倉敗船地方官舒川郡守呂萬永庇仁縣監白東脩馬梁僉使李文伯竝先罷後拿護送都差使員令該道指名現告亦爲拿問處之領運差使員龜山僉使李雲澤旣不能檢束沙格又不使善爲候風尸居船中有無不關領運之意果安在哉不可尋常處之先罷其職待漕船到泊拿問後施以定配之典恐不可已敗船旣在道內則不能先事管束之失在所難免況三度狀辭糊塗莫甚屢回看閱無以尋逐其段落雖由於邑鎭未及細報之致逐條論斷終欠綜核道臣數遞雖曰可悶此必有非常處分然後可以震悚一道懲戢後日忠淸監司朴天衡施以罷職之典沙格等待畢極準法嚴治如或有奸情綻露則都沙工梟首斷不可已其餘穀物衙門區別等事待査狀畢到令各該衙門稟處之意分付何如傳曰允左漕倉漕船之致敗雖曰九隻各自漂流十七隻同然全一倉漂流之擧數十年前湖南漕倉事以後所未聞者昨遣度支長問議於卿者蓋欲行大懲創之政也諸條論列竝依草記施行錦伯狀辭之駭然不但讀奏承宣無以領會問于有司之臣亦然方面雖體重其溺職多端而寬恕太久旣欲處分則罷職輕矣施以不敍之典領船差使員不可拿配而止令道臣大張烕儀嚴棍定配該倉都差使員卽其地定配事分付近年以來三漕倉無不駭然今年亦然右該倉都差使員亦爲罷職新到及時未在職者勿論許多船隻人命致傷先報者一人云令道伯恤典依例擧行其餘沙格之有若不知去處樣登聞者錦伯事節節駭然斯速推尋狀聞事嚴飭該道可也
정조 16년
義禁府啓目吏曹正郞鄭最成假引儀韓範敍原情云云鄭最成段傳旨內辭緣泛稱遲晩所當請刑是白乎矣曾經侍從勿爲請刑載在大典通編議處是白乎旀韓範敍段傳旨內辭緣泛稱遲晩刑推得情何如判付啓付過放送爲良如敎又啓目通禮院行首引儀金華儉原情云云傳旨內辭緣泛稱遲晩刑推得情何如判付啓付過放送爲良如敎
정조 16년
副司直尹蓍東疏曰伏以世道不幸亂逆層生至於近日星九之變接踵繼起而極矣義理由是而晦焉倫綱由是而斁焉噫嘻痛矣其兩段悖疏二字凶供實千古所未有之劇逆大憝梟腸獍肚非一朝一夕之故傳法護神有同條共貫之惡外托陳戒之名內售誣逼之圖隱詬顯詈上及不敢言之地指無謂有必欲眩四方之聽者星漢也假稱癲狂巧避大論暗地綢繆情狀莫掩陰蓄無君之心肆發不道之語者九宗也頭面雖換心肝相連至妖且憯窮凶絶悖眞所謂一而二二而一者也奈之何天綱太恢王章未伸鞫治之臺論有請無從孥戮之常典始擬終靳或使之偃息自在或止於徑斃鞫獄尙可曰國有彝憲乎一賊雖斃一逆尙存脈絡貫通明若觀火則窩窟之打破根柢之究覈一鞫星漢可以盡露殿下何所留難尙遲兪音也伏願聖明廊擇乾斷亟允諸臣之請使天討克行亂本斯拔以樹倫彝而定民志焉嗚呼方此主辱臣死之日臣子分義當不計出位與在譴沬血聲討冀感聖聽伏況九賊臺通在臣在銓之時則其追訟憤恨欲死無地深惡痛疾有倍恒情而顧臣自來踪地一以罪纍自處故不得爲沭浴叫閽之計只得書名搢疏之末而亦未蒙一言允可情窮勢格悼菀弸中此際請譴之諫疏發矣臣固受以爲罪何敢費辭對辯乎臣本疎於政注闇於物情但聞此賊連爲隨行於典籍監察諸曹郞署且其祖與曾祖皆爲臺閣故全昧曾前之枳棄只憑挽近之調遷謂以久次考案撿擬到今追思心膽碎而毛骨竦臣與此賊面目不相見聲息不相接卽同朝之所共知然亦安敢以此自諉而自明以重犯猥越之誅哉仍伏念臣於年前猥膺方面特授之恩自切竭心圖報之誠而匪分重任如蚊負山觸事憒憒無往非辜獨蒙我天地父母曲垂庇讓行且十朔獲免大戾夫豈臣才力所及惶隕感祝日夕頂戴而窮命過福之懼若集木而臨淵再昨冬逆豎之由海不陸也昏迷劻勷天喪其魄其未出也旣不能據法爭執已出也又不能趁卽登聞徒知飭敎之不敢不遵命令之不敢私阻憫蹙惶隘罔知爲計遂使海島假息之賊任其出去視若凡囚恪守嚴畏之節反忽讎疾之義靜言思之事事顚錯此殆臣死期將迫知覺全爽而然拊躬慙悼尙誰怨尤公議迭發聲罪莫嚴揆以邦憲實合重律薄勘旋蒙蕩滌私心轉益悚惶杜門省愆未敢自齒於平人縮伏經年如窮無歸今者所被人言不比尋常至謂之護黨掩惡此爲臣人鬼關耳其何可晏然終默乎噫臣雖無狀亦具彝性豈不知君恩之必可報名義之至可畏而愚迷昏謬左捃右摭舊罪未勘新愆復彰孤負再造萬殞難贖玆敢略入文字冒死仰籲更乞亟命有司重勘臣前後不審之罪以謝臺議以安私分不勝萬幸答曰省疏具悉九宗事柳星漢事不允年前辭疏之不審伊後按簿時無妄卿亦不能自解至於今番人言不以爲是卿其勿辭
정조 16년
壬子閏四日二十八日卯時上御重熙堂右副承旨入侍時右副承旨李翼晉假注書尹益烈記注官金良倜承膺祚以次進伏訖上命書判付疏批訖上曰金吾開坐今日爲之乎賤臣承命出回奏曰以停朝市不得開坐而若有飭敎則爲之云矣上曰今日開坐之意分付可也賤臣承命出傳上命翼晉曰昨日徑出何也翼晉曰初不知本事而然矣上曰萬餘人呼籲何等莫重之事而不捧疏耶若有譏斥則自上亦難恕矣仍命承史以次退出
정조 16년
壬子閏四月二十八日辰時上御重熙堂來待諸臣入侍時同副承旨金孝建記事官李海淸記注官金良倜承膺祚江原道慰諭御史洪大協於城郡守李㝡源以次進伏訖上敎大協㝡源等曰爾等持草記往議大臣則所言如何大協曰大臣以爲十兩蔘若京作貢則添給當爲四百兩而此則以賑耗從優劃出以備四百兩所添之數其餘耗上生耗者足以報當初劃出之數此爲公私兩便故將以此意爲草記矣上曰備局草記入之賤臣承命出持入上命孝建讀奏仍書判付訖命退諸臣以次退出
정조 16년
行都承旨李祖源坐直左承旨李晩秀未肅拜右承旨林濟遠坐左副承旨李百亨坐直右副承旨尹弼秉未肅拜同副承旨鄭益祚未肅拜注書李海淸仕直一員未差假注書尹益烈仕事變假注書任㸁仕
정조 16년
李百亨以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李百亨啓曰備邊司郞廳來言今日賓廳日次而大臣有身病不得來會云矣敢啓傳曰知道
정조 16년
李祖源啓曰左承旨李集斗今日不爲仕進卽爲牌招何如傳曰允
정조 16년
傳于李祖源曰禮房承旨馳詣宗廟景慕宮奉審摘奸以來
정조 16년
李祖源啓曰端午帖製述官旣已抄啓矣弘文提學徐浩修待開門牌招出韻科次何如傳曰允
정조 16년
李祖源啓曰副校理李魯述時在京畿驪州地經筵入番事緊斯速乘馹上來事下諭何如傳曰允
정조 16년
李祖源啓曰玉堂上下番俱空已至多日事甚未安校理金翰東副修撰李顯默旣有只推之命更卽牌招入直何如傳曰允
정조 16년
傳于李祖源曰明日當由逌瞻門展拜景慕宮該房知悉
정조 16년
李百亨啓曰問啓事命下矣問于兵曹參判李鎭復處則以爲臣於昨日緘辭已悉仰對而今十一日臣與參議李濟萬替直濟萬入來臣未及出去之前濟萬送人於政院得見逆九供草謄本而言曰供辭非狂人也渠焉敢發明乎臣從傍見之曰果然不狂必凶惡之人也伊時入直佐郞柳誨亦在坐聞之而至於柳誨之强請於李濟萬得見逆供謄本之事及濟萬所稱罔狀之說臣於在坐時未嘗見聞也則必是臣出來後事也且謄供紙之一簡中今云者一段則是謄供一段則濟萬所謂政院答札云云伊日事狀不過如斯此外更無可達之辭云問于前佐郞柳誨處則以爲臣昨於緘問之下逐條詳陳則今於問啓之供別無異同而今月十一日臣之入直騎省已二日矣伊日朝前本曹參判參議相興替直而李濟萬以入直堂上入來直所之時臣以本曹草記呈納事自政院下來之路直到堂上相對處則李濟萬手持細看者果是中折簡二段而其上段卽逆九金吾最初草供而細細書成間間塗乙旣非吏書亦非膽本下段則初不出示故臣未知某樣文字而向逆九顯有愛惜顧藉之意仍以罔狀罔狀補之其言尙今在耳焉敢誣也第嫉辱逆九等說臣未得聞之蓋本曹參判參議則相對已久其間未知有何酬酢而臣不過霎時間相接則所見果是逆九口招與嗟咄之氣色所聞果是罔狀罔狀等說此外更無所達云矣敢啓傳曰知道
정조 16년
李祖源啓曰明日景慕宮展拜時承旨不可不備員未差之代政官牌招開政差出何如傳曰左承旨許遞與未差之代前望單子入之待下批牌招察任
정조 16년
承旨前望單子入之李晩秀尹弼秉鄭益祚落點
정조 16년
李祖源以內醫院都提調提調意啓曰前鍼醫鄭忠燁崔遂燁韓重鼎前議藥同參洪勉讓朴宗潤竝還屬後待窠陛實事命下矣令該曹口傳付軍職冠帶常仕何如傳曰允
정조 16년
李百亨以義禁府言啓曰舒川前郡守呂萬永庇仁前縣監白東脩馬梁前僉使李文伯等拿處事傳旨啓下矣呂萬永白東脩俱在任所云依例發遣府書吏邏將拿來李文伯亦在任所云發遣府書吏交代後拿來何如傳曰待待命拿囚可也
정조 16년
右副承旨李翼晉疏曰伏以臣卽見正言韓致應疏則以爲嶺儒之疏該房承旨推諉阻搪至有當該承旨竝命刊削之請臣驚惶愧恧不知自措當初事實略暴於日前徑出之疏而伊日午間金翰東之言送院中也院中諸僚皆以泮儒無太學謹悉則不得捧入旣有定式若受來泮通卽當捧納之意爲答如是往復仍致報申該房纔退之後翰東之疏來到盛斥喉院之阻搪而伴直適又遽出故臣不得已獨自徑出矣蓋章疏到院然後捧退責在承宣今此嶺儒疏槪旣未到院疏中辭意疏錄多少漠然未知以致淹過時刻只緣拘於格例有所鄭重而然今此臺臣之盛加論斥似或未詳其委折而若謂在院之臣固知原疏之大義理關頭萬餘人齊籲而故爲阻搪者然勒加防塞漫漶之斥則是豈臣本情也哉玆陳短章徑出禁扃伏乞聖明亟治臣擅離之罪以肅朝綱仍勘臣溺職之失以謝人言不勝幸甚臣無任云云傳曰聞是坐直則情勢勢難仍冒許遞原疏還給
정조 16년
同副承旨金孝建疏曰伏以臣卽伏見正言韓致應留院之疏以嶺儒封章不卽捧入事有該房承旨刊削之請矣太學旣無謹悉疏槪又未到院疏辭之爲如何疏儒之爲幾許未及聞之而拘於格例有所往復者非出於推諉之計今此臺言論勘過情金翰東之畢竟疏斥雖在臣申退之後初頭言送旣在臣在院之時名以該房臣何敢獨自晏然乎僚員以此徑出則義無異同理難斑駁玆敢略陳短章徑出脩門伏乞聖明俯垂諒察亟削臣職以謝人言仍治臣罪以肅朝綱千萬幸甚臣無任云云傳曰雖非坐直職在該房而旣遭刊削之斥勢難强令察職許遞原疏還給
정조 16년
執義權恢司諫柳雲羽掌令金星甲持平朴載淳啓曰請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請放逐鄕里罪人金重淳趙德涵亟令王府設鞫嚴問夬施當聿措辭見上請柳星漢設鞫嚴問期於得情夬正邦刑措辭見上請承款後物故罪人九宗亟施孥籍之典措辭見上答曰不允
정조 16년
執義權恢掌令金星甲持平朴載淳啓曰請爲奴罪人河翼龍亟令王府設鞫得情夬正王法措辭見上請前掌令柳施以遠竄之典措辭見上請伊日憲府詣臺臺臣竝施刊削之典措辭見上請秋曹罪人柳師文亟命王府設鞫嚴問期於得情夬正王法措辭見上答曰不允
정조 16년
壬子閏四月二十九日辰時上御重熙堂同副承旨入侍時同副承旨金孝建記事官李海淸記注官承膺祚記事官林景鎭以次進伏訖上命孝建讀諸公事仍書判付訖命退承史以次退出
정조 16년
行都承旨李祖源坐左承旨李晩秀坐直右承旨林濟遠坐左副承旨李百亨坐右副承旨尹弼秉坐同副承旨鄭益祚坐直注書李海淸仕一員未差假注書尹益烈仕直事變假注書任㸁未仕進
정조 16년
大駕詣景慕宮入齋室後內閣政院藥房口傳問安答曰知道展拜後內閣政院藥房口傳問安答曰知道還宮後內閣政院藥房口傳問安答曰知道
정조 16년
傳于鄭益祚曰端午祭祭官中罷散人敍用
정조 16년
傳于李晩秀曰左承旨左副承旨入侍
정조 16년
李祖源啓曰奎章閣直閣南公轍今朔朔書無緣不書依定式遞差傳旨及禁推傳旨捧入之意敢啓傳曰嚴飭書進
정조 16년
李祖源啓曰副司果李明淵今朔朔書無緣不書依定式禁推傳旨捧入之意敢啓傳曰嚴飭書進
정조 16년
以平安監司洪良浩狀啓因內需司啓目慶壽宮折受田莊定州博川所在管餉畓還屬古城鎭平壤碧只島代土望定事傳于林濟遠曰宮莊折受豈或許之而此係十許年前免稅處代土之故雖不防塞所謂延福君者以討平李施愛之功受賜王牌田結見失於島民而來囑該宮願賣其土云者推以事理不但語不成說渠若知其見失欲爲還推則惟當推給而已此所以起疑而別爲行査者也觀此狀辭果不出所料比所料尤孟浪此邊浦落彼邊泥生形址難辨則何異於六里靑山乎自康熙甲申奸民輩迭相起訟者二十餘度屢次上徹輒歸落訟竟有起訟民人刑配之判下則焉敢又爲此攘奪蠶食之計乎且況故玉堂洪重一疏語亦及此島事聖批許可近來民習雖曰不良敢以已經處分之事如是干囑乎當該次知中使令內寺府刊名下去宮監之不卽逃還敢以無理之說訐訴內需司全事欺隱情狀痛惡卽其島充定軍役其餘司差令道臣星火逐送大抵宮結陳告爲弊滋甚之致特罷四口一賞之法又以誤告者罪律增錄於大典通編則未幾犯科若此如許奸細之徒若不加倍勘治何以信法乎當該陳告漢令該曹捉送本道島民所見處嚴刑依通編律施行事分付此後更以此島事起訟訟者直爲刑配事申飭該道凡事擧一當反三矣代土之應在充給者作奸乃爾他餘宮房衙門營門安知無是弊乎又況壯營新設之地亦有屯土則雖有前此陳告一款嚴禁之命而宜加申令若以陳告二字入耳則雖有十分無弊處直以誤告律勘治事分付該營及該曹向於金山咸昌香炭名色亦有措辭下敎而近聞永陵香炭之在西邑者亦多差人之爲弊邑倅歸奏於筵席雖未知信然而亦令道伯另加察飭
정조 16년
以黃海監司李敬一狀啓延安府民家失火事傳于林濟遠曰別加顧恤期於斯速奠接小殘獨戶還上身布停退死者則蕩減生前還與布事回諭
정조 16년
鄭益祚以吏曹言啓曰今此各陵殿宮園墓端午祭獻官執事當爲磨鍊而老病公故外實無推移分排之路依近例以刑官及司饔院官員通融塡差之意敢啓傳曰知道
정조 16년
鄭益祚以吏曹言啓曰今此各陵殿宮園墓端午祭獻官大祝中時無職名人員令該曹口傳付軍職何如傳曰允
정조 16년
尹弼秉以兵曹言啓曰日前嶺南儒生懲討之疏事體至重而門將阻搪之說極爲驚駭當該守門將爲先汰去令該府拿問嚴勘何如傳曰允承宣之徑先不捧雖出於未見其疏而未及知疏語之如此如彼姑無論其爲莫重莫大之事人孰不知而無難呼來斥去者大關人事上昨欲處之姑含忍矣觀其草記果有阻搪之擧當該坐直承旨罷職以尊事面可也
정조 16년
尹弼秉以兵曹言啓曰依下敎吏曹祭享色書吏安鎭成決棍七度之意敢啓傳曰知道
정조 16년
尹弼秉以御營廳言啓曰來五月初一日景慕宮展拜時依兵曹節目集春營入直軍五十名新營入直千摠李策領赴于訓鍊都監都領陣該入直哨官朴守澤率該哨標下軍七名仍直東營入直軍三十名除出入直把摠安思烈率領宮大門外把守而竝待標信出用解嚴後各還本處入直之意敢啓傳曰知道
정조 16년
李百亨以刑曹言啓曰依下敎保放罪人趙廷舜分揀放送之意敢啓傳曰知道
정조 16년
李百亨以刑曹言啓曰因本曹都囚徒保放罪人鄭時弘放事命下矣依傳敎鄭時弘卽爲放送之意敢啓傳曰知道
정조 16년
李百亨以義禁府言啓曰昌原前府使柳文植卽其地定配事承傳啓下矣柳文植時在任所云以承傳內辭意具罪目依例發府書吏卽其地昌原府定配之意敢啓傳曰知道
정조 16년
義禁府啓目前承旨李濟萬原情云云傳旨內辭意發問目反復嚴覈是白如乎供草之爲逆九自寫與否卽此獄之肯綮而渠以得見於喉院極口發明參坐之騎堂亦以爲來自喉院是白乎乃囚供則謂之喉院伴書送致騎堂則謂之濟萬送人得來此爲相左之端是白乎旀片簡之分爲兩段則囚供與騎堂之言俱以爲一是供草一是喉院小札是白乎乃所謂小札旣非逆九之往復則有何可諱可祕而終不傳看於騎郞是白乎旀至於罔狀云云則渠雖欲以泛論逆九本來爲人等說漫漶納招是白乎乃以騎郞緘辭及問啓觀之顯有嗟惜之意因發罔狀之稱云者寫出語脈的有條理決不可以囚供之粧撰取信是白如乎渠以出入法從之蹤目見凶逆之供草少知懲討之義果有明張之色則顧惜之目奚爲而至哉渠所自明節節違錯兺不喩從前親密之狀伊日顧戀之意一味牢諱終不直陳有不可以曾經侍從拘於常格平問盤覈而止刑推得情何如判付啓捧招在於替直前一日而謄本又是承宣以還下之本書送者云爾則囚人之書云云自歸白脫至於嗟咄愛惜一款設有眞箇其然之心揆以常理豈或發口於堂啓之後乎且況參聽兩人之說亦無信然之執贓亦可謂落空是如乎到今別無更査之事亦無爲罪之端是置惟是謄本之勿論求見與送示雖似沒緊此亦不然九宗之佯托與否人莫的知凡在輿情孰不疑憤則啓目還下也欲知事實之何居求而見之不是異事李濟萬段特爲白放爲旀此非未下批之疏箚亦異於入啓之供案則依其言謄送未必不出於共憤之意而若勿謄送必無葛藤又不自書人豈爲惑如許承宣須有懲罪之擧可爲省事之方當該承旨申耆亟施罷職之典爲旀疑似之跡增衍猶不諱況本非疑似之事乎渠旣錯料至此則伊後卽叨臺銜登於請對之筵參於訊鞫之時而噤若呑棗不出一語及當他臺發啓査問於渠渠乃挺身作證査之又査竟歸於無意味由前由後烏可免罪前持平柳誨施以不敍之典爲良如敎
정조 16년
獻納朴瑞源啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿情莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓而其父師文之凶肚逆腸亦不可不竝時嚴覈請秋曹罪人柳師文亟令王府設鞫嚴問夬正典刑答曰不允
정조 16년
壬子五月初一日卯時上詣景慕宮展拜入侍時行都承旨李祖源左承旨李晩秀右承旨林濟遠左副承旨李百亨右副承旨尹弼秉同副承旨鄭益祚記事官李海淸假注書尹益烈記事官李重蓮記注官承膺祚一直提學金憙待敎徐有榘以次隨駕上具翼善冠衮龍袍乘輿出拱辰門由月覲門入逌瞻門日瞻門詣齋室降輿出東挾門詣板位行再拜禮入廟內奉審後還詣齋室由日瞻門逌瞻門入弘化門建陽門協陽門住輿宣化門命輪對官入侍賤臣承命出與刑曹正郞洪浩源成均館司成林鳳頀通禮院左通禮朴聖集濟用監判官宋彙敏廣興倉副奉事鄭時養偕入以次進前奏職姓名命詢職掌後上曰所懷有之否浩源等曰無矣仍命退出百亨曰今日出宮時承史詣閤之前挾輦軍徑入拱辰門內事極駭然該營大將不能檢飭之失在所難免從重推考何如上曰依爲之出擧條命退承史以次退出
정조 16년
壬子五月初一日未時上御重熙堂左承旨左副承旨入侍時左承旨李晩秀左副承旨李百亨記事官李海淸李重蓮徐有榘以次進伏訖上命書禁府李濟萬口招啓目判付訖命書傳敎曰承旨房仍左承旨爲禮房仍命退承史以次退出
정조 16년
行都承旨洪明浩未肅拜行左承旨徐龍輔坐右承旨李晩秀坐直左副承旨林濟遠坐右副承旨尹弼秉坐直同副承旨鄭益祚坐注書李海淸仕直一員未差假注書尹益烈仕事變假注書任㸁仕
정조 16년
李晩秀啓曰來初五日朝參日次矣敢稟傳曰停
정조 16년
李晩秀啓曰玉堂上下番俱空已至多日事甚未安修撰宋翼孝自鄕上來云卽爲牌招入直何如傳曰允
정조 16년
傳于李晩秀曰右承旨右副承旨入侍
정조 16년
傳于李晩秀曰禮房承旨入侍
정조 16년
傳于尹弼秉曰此胡大事現告終日推諉甚至伊日不在院之承宣欲爲替當者其爲朝廷之貽羞孰甚於此當該承旨無論申後在院與否竝施不敍之典不能檢飭之都承旨亦爲罷職
정조 16년
承旨前望單子入之洪明浩徐龍輔落點
정조 16년
以承旨房傳于尹弼秉曰仍
정조 16년
兵曹口傳政事副司直李集斗徐邁修單付
정조 16년
傳于鄭益祚曰政官牌招開政
정조 16년
李晩秀啓曰玉堂上下番俱空已至多日事甚未安今日政新除授玉堂待下批牌招入直何如傳曰允
정조 16년
有政吏批判書金履素在外參判金憙進參議未差同副承旨鄭益祚進啓曰判書金履素在外參議未差小臣獨政未安何以爲之敢稟傳曰仍爲之以鄭東觀爲副修撰徐邁修爲禮曹參議金禧爕爲直講權中憲爲典籍李肇源爲兵曹佐郞徐榮輔爲忠淸監司
정조 16년
兵批判書李秉模病參判李鎭復進參議李濟萬參知申獻朝病右副承旨尹弼秉進啓曰本曹無緊窠吏批無送西之人無政事之意敢啓傳曰知道
정조 16년
傳于李晩秀曰未下直守令皆令明日辭朝以慶尙監司鄭大容啓本開寧縣定配罪人曺命巨放送押付水原使事傳于鄭益祚曰本府之民若見放還則其可曰國有法乎降定校列雖出懲罪之意以渠置渠本土蓋之以將校之權安知更不作奸乎其在爲所重謝府民之道不可仍置旣施重棍還發則過矣移配於海西事分付畿伯
정조 16년
持平沈達漢啓曰臣言議風裁萬不近似於淸朝耳目之任而持憲除旨遽下於懲討方急之日不得已竭蹶趨承鎭日論啓而輒未蒙允實緣臣言拙誠淺未能格感之致自顧職名已極惶恧而且以李濟萬取見逆九供草事有所論列者矣昨伏見金吾判付下者以參聽兩人之說亦無信然之執贓可謂落空濟萬段白放爲敎彼若無罪臣實有罪臣於此尤不勝驚惶悚蹙如無所容第伏念逆九是何等劇賊也曲爲星賊佯托癲狂規避懲討之論同歸亂逆之科已是覆載間所不容之極罪而且況莫重處不下乘之罪際此竝發爲今日臣子者雖或有平日誼分固當卽時斥絶不宜一分顧藉則得見逆九供辭何妨少遲而入直卽時汲汲求見者非綢繆而何形容平日爲人豈無他辭而罔狀二字申申重言者非嗟咄而何鞫庭承款猶屬後日而托病護逆已爲極罪則寧有形容劇逆之爲人而可以罔狀一言蔽之者乎還下之供臣則謂見於未徹之前承宣之謄臣則謂出於逆囚之手此則臣傳聞失實奏御不審之罪臣方自訟無辭自解而至若濟萬未聞其與逆九斥絶而祗有綢繆之跡未見其爲國家聲討而至有嗟咄之言劇逆之供或送或見猶恐後時顧惜之態由中發外自然難掩共憤者固如是乎臣妄竊以爲當此劇逆窩屈黨與嚴覈之日決不可有聞而或隱故不得不一言論勘矣今此於判批下濟萬則自底於脫空臣言則自歸於爽實莫非臣驟入臺地自生瘡疣誠不孚格言不稱停之致滿心慙懼無所逃罪昨緣日暮今又差晩來避所失尤大其何敢一刻晏然於臺次乎請命遞斥臣職答曰九供之欲速見出於憤嫉之常情二字之指爲目異於嗟措之眞贓爾之疏語未免織捏殊欠尙忠之風另行盤覈亦旣出場則又何必如是執迷不念不知爲不知之戒乎然不可以此輕遞勿辭亦勿退待
정조 16년
李晩秀以禮曹言啓曰卽接懿陵令所報則今初五日端午祭享兩官當爲備員將事而參奉今方有闕未差云莫重祭享兩官不可不備參奉有闕之代卽令該曹口傳差出以爲備員將事之地何如傳曰允
정조 16년
鄭益祚以吏曹言啓曰懿陵參奉朴齊一呈狀內矣身素患癖積當暑闖發時月之內萬無供職之望云身病旣如是則不可强令察任今姑改差何如傳曰允
정조 16년
吏曹口傳政事李㙖爲懿陵參奉
정조 16년
尹弼秉以備邊司言啓曰頃因奉命閣臣李晩秀所啓奉化單代一依順興豐基例卽速矯正外此各邑可以待秋還作者不可不時存穀名改錄者條列狀聞之意行會該道矣卽見慶尙監司鄭大容狀啓則枚擧奉化縣監李尙榮比安縣監趙亨逵禮安縣監尹瑩眞寶縣監金獻祚牒呈以爲奉化常賑太九千三十九石零內以租單代爲七千一百三石零以粟單代爲一千一百三十石零而本邑太不過爲八百五石零竝以時捧穀名釐正於會案中首犯守令久遠文蹟憑査無路比安元會常賑小米合二千九百八十石零皆以單代皮粟捧留往在乙亥縣監文啓周時値歉荒以粟代捧迄未還本今於三十八年之後本色釐正其勢末由禮安元會小米單代太爲七石零太單代粟爲九十四石零常賑小米單代太爲二千二百六石零太單代租爲三千一百十九石零粟爲四百八十二石零而本縣文簿盡入於丁亥火燒中始自何年實無憑據眞寶元會常賑皮牟合三千七百八石零雖以本穀載錄時捧卽是耳牟皮牟之換以耳牟未知始自何年而時縣監到任後元會皮牟八百四十八石零常賑皮牟六百石已爲還作本色其餘元會常賑皮牟二千二百六十石零實無還本之勢以耳牟改錄恐合便宜外此諸邑伹無單代竝令廟堂稟處矣順興豐基流來單代之許以時存穀名改錄蓋以爲小民靡不用極之意恩出格外而一番開路他邑民訴從以紛紜如欲一齊防塞則彼亦民也此亦民也奚爲后我之歎勢所固然如欲一例聽施則穀簿不宜竄改也法典不宜棄擲也斯二者實無竝行不悖之理而奉化單代一依豐基順興例擧行旣有成命其餘各邑之有此等流弊者待秋可以還作者外竝許條列狀聞則狀聞來到之後又不可麾以斥之今其狀聞所錄年條久遠首犯無以覈出則待秋還作非所可論其勢一依順興例施行之外更無他道比安禮安等二邑單代穀以時存名色依數釐正眞寶則皮牟耳麥爲麥則等而名旣相左一體矯正事分付該道此後則毋敢以此援例陳聞之意各別申飭如或有冒犯者則不特首犯爲罪其後因循不爲還作之守令一竝依法典論勘事別爲懸法何如傳曰允
정조 16년
尹弼秉以兵曹言啓曰來秋冬等都試因政府及本曹有故不得設行今已過時矣在如此之時有仍停都試代行祿試射之例今亦依此擧行何如傳曰允